Komisijos Reglamentas (EB) Nr. 29/2004
2004 m. sausio 8 d.
patvirtinantis Tarybos reglamente (EB) Nr. 577/98 numatytas karjeros ir šeimos suderinimo 2005 m. ad hoc modulio specifikacijas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. kovo 9 d. Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje [1], ypač į jo 4 straipsnio 2 dalį,
kadangi:
(1) Į Komisijos reglamentą (EB) Nr. 246/2003 [2], patvirtinantį 2004-2006 m. ad hoc modulių programą darbo jėgos atrankiniam tyrimui, įtrauktas karjeros ir šeimos suderinimo ad hoc modulis.
(2) Pagal Reglamento (EB) Nr. 577/98 4 straipsnio 2 dalį išsamus informacijos, kuri turi būti surinkta ad hoc modulyje, sąrašas turi būti sudaromas ne vėliau kaip likus 12 mėnesių iki to modulio referencinio laikotarpio pradžios.
(3) Būtinas išsamus ir palyginamas duomenų apie karjeros ir šeimos suderinimą rinkinys, kaip nurodyta ES lyčių politikos tiksluose dėl užimtumo, išvardytuose 2003 m. užimtumo gairėse, kuriose pateiktos 2003 m. liepos 22 d. Tarybos priimtos konkrečios gairės dėl "Lyčių lygybės" [3].
(4) Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Išsamus informacijos, kuri turi būti surinkta 2005 m. ad hoc modulyje, sąrašas yra pateiktas šio reglamento priede.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. sausio 8 d.